### NN 145/2020 (24.12.2020.), Odluka o izmjenama i dopunama Odluke o dokumentaciji koja se prilaže zahtjevu za izdavanje odobrenja za raspoređivanje instrumenata kapitala kao instrumenta regulatornoga kapitala kreditnih institucija

Hrvatska narodna banka

2815

Na temelju članka 114. stavka 6. Zakon o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019. i 47/2020.), a u svezi s točkom 75. preambule Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (Službeni list EU L 176/2013), te na temelju članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O DOKUMENTACIJI KOJA SE PRILAŽE ZAHTJEVU ZA IZDAVANJE ODOBRENJA ZA RASPOREĐIVANJE INSTRUMENATA KAPITALA KAO INSTRUMENTA REGULATORNOGA KAPITALA KREDITNIH INSTITUCIJA

Članak 1.

U Odluci o dokumentaciji koja se prilaže zahtjevu za izdavanje odobrenja za raspoređivanje instrumenata kapitala kao instrumenta regulatornoga kapitala kreditnih institucija (»Narodne novine«, br. 25/2018.), u članku 2. stavku 1. mijenja se točka 1. i glasi:

»1. Zakon je Zakon o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019. i 47/2020.).«

Članak 2.

U članku 4. stavku 1. mijenja se točka 17. i glasi:

»17. za instrumente dodatnoga osnovnog kapitala: detaljnu analizu kreditne institucije o očekivanom iznosu redovnoga osnovnog kapitala koji bi nastao kada bi vrijednost glavnice instrumenata dodatnoga osnovnog kapitala bila u cijelosti smanjena ili pretvorena u instrumente redovnoga osnovnog kapitala nakon umanjenja svih predvidivih poreznih obveza ili dospjelih poreznih plaćanja koji su povezani s instrumentom u trenutku smanjenja ili pretvaranja«.

U članku 4. stavku 1. iza točke 17. dodaju se točke 18. i 19., koje glase:

»18. za instrumente s novim ili složenim značajkama: pravno mišljenje s odgovarajućim obrazloženjem nezavisnoga pravnog stručnjaka s odgovarajućim kvalifikacijama koje potvrđuje da instrument ispunjava sve propisane uvjete

19. ako je instrument dodatnoga osnovnog kapitala izdalo društvo kći s poslovnim nastanom u trećoj zemlji, a okidač se izračunava u skladu s nacionalnim pravom te treće zemlje, pravno mišljenje s odgovarajućim obrazloženjem nezavisnoga pravnog stručnjaka s odgovarajućim kvalifikacijama koje potvrđuje da su nacionalno pravo te treće zemlje i ugovorne odredbe kojima se uređuje instrument barem istovjetne zahtjevima iz članka 54. Uredbe (EU) br. 575/2013 i«.

U članku 4. stavku 1. točka 18. postaje točka 20.

U članku 4. mijenja se stavak 3. i glasi:

»(3) Hrvatska narodna banka uzet će, pri provjeri činjenice ispunjava li instrument kapitala propisane uvjete, u obzir mišljenja Europskoga nadzornog tijela za bankarstvo i Europske središnje banke u vezi s propisanim uvjetima.«

Članak 3.

U članku 6. mijenja se stavak 1. i glasi:

»(1) Kreditna institucija dužna je u skladu s odredbama članka 79.a Uredbe (EU) br. 575/2013 pregledati i izraditi detaljnu procjenu i obrazloženje za svaki instrument kapitala s obzirom na propisane uvjete.«

Dodaje se stavak 4., koji glasi:

»(4) Kreditna institucija dužna je pri pregledu i izradi detaljne procjene i obrazloženja iz ovog članka uzeti u obzir javno objavljena tumačenja i preporuke Europskoga nadzornog tijela za bankarstvo i Europske središnje banke u vezi s propisanim uvjetima.«

Članak 4.

U Prilogu 1. mijenja se »Obrazac procjene ispunjavanja uvjeta za instrumente redovnog osnovnog kapitala« i glasi:

|  |  |  |
| --- | --- | --- |
| Obrazac procjene ispunjavanja uvjeta za instrumente redovnog  osnovnog kapitala | | |
| (naziv instrumenta) | | |
| (broj i navođenje odredbe koja propisuje svaki uvjet za pojedini instrument kapitala) | (navođenje i pozivanje na odgovarajuće odredbe iz ugovora koji uređuje instrument kapitala ili drugog odgovarajućeg dokumenta povezane s ispunjavanjem svakog propisanog uvjeta za instrument kapitala) | (obrazložena procjena ispunjenja svakog propisanog uvjeta) |
| Članak 28. stavak 1. Uredbe (EU) br. 575/2013 |  |  |
| (a) institucija izdaje instrumente izravno, uz prethodnu suglasnost vlasnika institucije ili, ako je to dopušteno na temelju mjerodavnog nacionalnog prava, upravljačkog tijela institucije |  |  |
| (b) instrumenti su u potpunosti plaćeni, a stjecanje vlasništva nad tim instrumentima ne financira institucija izravno ili neizravno |  |  |
| (povezane odredbe članaka 8. i 9. Delegirane uredbe Komisije (EU) br. 241/2014) |  |  |
| (c) instrumenti ispunjavaju sve sljedeće uvjete u vezi s njihovim raspoređivanjem: |  |  |
| i. ispunjavaju uvjete za kapital u smislu članka 22. Direktive 86/635/EEZ |  |  |
| ii. raspoređuju se kao kapital u smislu primjenjivog računovodstvenog okvira |  |  |
| iii. raspoređuju se kao kapital u svrhu utvrđivanja bilančne insolventnosti, ako je to primjenjivo u skladu s nacionalnim pravom koje uređuje insolventnost |  |  |
| (d) instrumenti su jasno i odvojeno prikazani u bilanci u financijskim izvještajima institucije |  |  |
| (e) instrumenti su bez dospijeća |  |  |
| (f) glavnica instrumenata ne smije se smanjiti ili otplatiti, osim u jednom od sljedeća dva slučaja: |  |  |
| i. likvidacije institucije |  |  |
| ii. diskrecijskog otkupa instrumenata ili drugih diskrecijskih načina smanjenja kapitala, ako je institucija dobila prethodno odobrenje nadležnog tijela u skladu s člankom 77. Uredbe (EU) br. 575/2013 |  |  |
| (g) odredbe kojima se uređuju instrumenti ne navode izričito ili implicitno da bi se glavnica instrumenata smanjila ili otplatila ili da bi se mogla smanjiti ili otplatiti osim u slučaju likvidacije institucije i institucija ne daje takve navode na drugi način prije izdavanja instrumenata ili pri njihovu izdavanju |  |  |
| (h) instrumenti ispunjavaju sljedeće uvjete u vezi s raspodjelom: |  |  |
| i. ne postoji povlašteni tretman raspodjele u vezi s redoslijedom isplate raspodjela, uključujući i u odnosu na druge instrumente redovnog osnovnog kapitala, a uvjeti koji se primjenjuju u vezi s instrumentima ne daju povlaštena prava za isplatu raspodjela |  |  |
| (povezane odredbe članaka od 7.a do 7.d Delegirane uredbe Komisije (EU) br. 241/2014) |  |  |
| ii. raspodjele se imateljima instrumenata mogu isplatiti samo iz stavki raspoloživih za raspodjelu |  |  |
| iii. uvjeti koji se primjenjuju u vezi s instrumentima ne uključuju gornju granicu ili drugu vrstu ograničenja maksimalne razine raspodjela |  |  |
| iv. razina raspodjela nije određena na temelju iznosa za koji su instrumenti kupljeni pri izdavanju |  |  |
| v. uvjeti koji se primjenjuju u vezi s instrumentima ne uključuju obvezu institucije da isplati raspodjele njihovim imateljima, a institucija nije ni na koji način podložna takvoj obvezi |  |  |
| vi. neisplata raspodjela ne predstavlja slučaj nastanka statusa neispunjavanja obveza institucije |  |  |
| vii. otkaz raspodjela instituciji ne nameće ograničenja |  |  |
| (i) u odnosu na sve instrumente kapitala koje izdaje institucija, instrumenti apsorbiraju prvi i razmjerno najveći udio nastalih gubitaka, a svaki instrument apsorbira gubitke u istoj mjeri kao i svi drugi instrumenti redovnog osnovnog kapitala |  |  |
| (j) instrumenti su podređeni u odnosu na sva druga potraživanja u slučaju insolventnosti ili likvidacije institucije |  |  |
| (k) instrumenti svojim vlasnicima daju pravo na potraživanje preostale imovine institucije, koja je u slučaju likvidacije institucije i nakon isplate svih nadređenih potraživanja razmjerna iznosu takvih izdanih instrumenata i nije fiksna ili podložna gornjoj granici |  |  |
| (l) instrumenti nisu osigurani niti pokriveni jamstvom koje poboljšava podređeni status potraživanja od strane bilo kojeg od sljedećih: |  |  |
| i. institucije ili njezinih društava kćeri |  |  |
| ii. matičnog društva institucije ili njegovih društava kćeri |  |  |
| iii. matičnog financijskog holdinga ili njegovih društava kćeri |  |  |
| iv. mješovitog holdinga ili njegovih društava kćeri |  |  |
| v. mješovitog financijskog holdinga ili njegovih društava kćeri |  |  |
| vi. bilo kojeg društva koje je usko povezano sa subjektima iz podtočaka od i. do v. ove točke |  |  |
| (m) instrumenti nisu podložni nikakvim ugovornim ili drugim sporazumima kojima se poboljšava podređeni status potraživanja na osnovi instrumenata u slučaju insolventnosti ili likvidacije |  |  |
| Članak 73. stavak 1. Uredbe (EU) br. 575/2013 |  |  |
| Instrumenti kapitala u vezi s kojima institucija ima isključivo diskrecijsko pravo donijeti odluku o isplati raspodjela u obliku koji nije gotovina ili instrumenti regulatornog kapitala ne ispunjavaju uvjete za instrumente redovnog osnovnog kapitala osim ako je institucija dobila prethodno odobrenje nadležnog tijela. |  |  |

U Prilogu 2. u uvodnom tekstu mijenja se druga točka i glasi:

» – člancima 8., 9. i 20. do 24.a Delegirane uredbe Komisije (EU) br. 241/2014 (neizravno financiranje, poticaji na otkup, pretvaranje ili smanjenje vrijednosti glavnice, osobine koje bi mogle biti prepreka dokapitalizaciji, neizravno izdavanje, širi tržišni indeksi).«

U Prilogu 2. mijenja se »Obrazac procjene ispunjavanja uvjeta za instrumente dodatnog osnovnog kapitala« i glasi:

|  |  |  |
| --- | --- | --- |
| Obrazac procjene ispunjavanja uvjeta za instrumente dodatnog  osnovnog kapitala | | |
| (naziv instrumenta) | | |
| (broj i navođenje odredbe koja propisuje svaki uvjet za pojedini instrument kapitala) | (navođenje i pozivanje na odgovarajuće odredbe iz ugovora koji uređuje instrument kapitala ili drugog odgovarajućeg dokumenta povezane s ispunjavanjem svakog propisanog uvjeta za instrument kapitala) | (obrazložena procjena ispunjenja svakog propisanog uvjeta) |
| Članak 52. stavak 1. Uredbe (EU) br. 575/2013 |  |  |
| (a) instrumente je izravno izdala institucija i plaćeni su u potpunosti |  |  |
| (b) instrumenti nisu u vlasništvu nijedne od sljedećih osoba: |  |  |
| i. institucija ili njezina društva kćeri |  |  |
| ii. društvo u kojem institucija ima sudjelujući udio u obliku vlasništva, izravnog ili putem kontrole, nad 20% ili više glasačkih prava ili kapitala tog društva |  |  |
| (c) stjecanje vlasništva nad instrumentima ne financira institucija izravno ili neizravno |  |  |
| (povezane odredbe članaka 8. i 9. Delegirane uredbe Komisije (EU) br. 241/2014) |  |  |
| (d) instrumenti su podređeni u odnosu na instrumente dopunskog kapitala u slučaju insolventnosti institucije |  |  |
| (e) instrumenti nisu ni osigurani ni pokriveni jamstvom koje poboljšava podređeni status potraživanja od strane bilo kojeg od sljedećih: |  |  |
| i. institucije ili njezinih društava kćeri |  |  |
| ii. matičnog društva institucije ili njegovih društava kćeri |  |  |
| iii. matičnog financijskog holdinga ili njegovih društava kćeri |  |  |
| iv. mješovitog holdinga ili njegovih društava kćeri |  |  |
| v. mješovitog financijskog holdinga ili njegovih društava kćeri |  |  |
| vi. bilo kojeg društva koje je usko povezano sa subjektima iz podtočaka od i. do v. ove točke |  |  |
| (f) instrumenti nisu podložni nikakvim ugovornim ili drugim sporazumima kojima se poboljšava podređeni status potraživanja na osnovi instrumenata u slučaju insolventnosti ili likvidacije |  |  |
| (g) instrumenti su bez dospijeća i odredbe kojima se uređuju ne uključuju poticaj instituciji da ih otkupi |  |  |
| (h) ako instrumenti uključuju jednu ili više opcija prijevremenog otkupa, uključujući opcije kupnje, opcije se mogu izvršiti isključivo na osnovi diskrecijskog prava izdavatelja |  |  |
| (i) nad instrumentima se može izvršiti opcija kupnje, mogu se otkupiti ili ponovno kupiti samo ako su ispunjeni uvjeti iz članka 77. Uredbe (EU) br. 575/2013, a najranije pet godina od dana izdavanja, osim kada su ispunjeni uvjeti iz članka 78. stavka 4. Uredbe (EU) br. 575/2013 |  |  |
| (j) u odredbama kojima se uređuju instrumenti nije navedeno izričito ili implicitno da bi institucija, ovisno o slučaju, kupila, otkupila ili ponovno kupila instrumente, osim u slučaju insolventnosti ili likvidacije institucije i institucija ne daje takve navode na drugi način |  |  |
| (k) institucija ne navodi izričito ili implicitno da bi nadležno tijelo pristalo na zahtjev za izvršenje opcije kupnje, otkupom ili ponovnom kupnjom instrumenata |  |  |
| (l) raspodjele u vezi s instrumentima ispunjavaju sljedeće uvjete: |  |  |
| i. isplaćuju se iz stavki raspoloživih za raspodjelu |  |  |
| ii. razina raspodjela po instrumentima ne mijenja se u odnosu na kreditnu sposobnost institucije ili njezina matičnog društva |  |  |
| iii. odredbe kojima se uređuju instrumenti daju instituciji puno diskrecijsko pravo da u bilo kojem trenutku otkaže raspodjelu po instrumentima na neograničeno razdoblje i na nekumulativnoj osnovi, a institucija ta otkazana plaćanja može upotrebljavati bez ograničenja za ispunjavanje dospjelih obveza |  |  |
| iv. otkaz raspodjela ne predstavlja slučaj nastanka statusa neispunjavanja obveza institucije |  |  |
| v. otkaz raspodjela instituciji ne nameće ograničenja |  |  |
| (m) instrumenti se ne uzimaju o obzir pri utvrđivanju činjenice premašuju li obveze institucije njezinu imovinu, ako je takvo utvrđivanje u skladu s mjerodavnim nacionalnim pravom provjera insolventnosti |  |  |
| (n) odredbe kojima se uređuju instrumenti zahtijevaju da se po nastanku događaja koji je pokretač privremeno ili trajno smanji vrijednost glavnice instrumenta ili da se instrumenti pretvore u instrumente redovnog osnovnog kapitala |  |  |
| (o) odredbe kojima se uređuju instrumenti ne uključuju osobinu koja bi mogla biti prepreka dokapitalizaciji institucije |  |  |
| (p) ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU određen je kao dio sanacijske grupe čiji sanacijski subjekt ima poslovni nastan u Uniji ili ako izdavatelj ima poslovni nastan u državi članici, propisom ili ugovornim odredbama kojima se uređuju instrumenti zahtijeva se trajan otpis ili konverzija glavnice instrumenata u instrumente redovnog osnovnog kapitala, nakon odluke sanacijskog tijela o izvršenju ovlasti otpisa i konverzije iz članka 59. te direktive;  ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU nije određen kao dio sanacijske grupe čiji sanacijski subjekt ima poslovni nastan u Uniji, propisom ili ugovornim odredbama kojima se uređuju instrumenti zahtijeva se trajan otpis ili konverzija glavnice instrumenata u instrumente redovnog osnovnog kapitala, nakon odluke relevantnog tijela iz treće zemlje |  |  |
| (q) ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU određen je kao dio sanacijske grupe čiji sanacijski subjekt ima poslovni nastan u Uniji ili ako izdavatelj ima poslovni nastan u državi članici, instrumenti se mogu izdavati samo u skladu s propisima treće zemlje ili na temelju njih samo ako je prema tim propisima izvršenje ovlasti otpisa i konverzije iz članka 59. te direktive djelotvorno i izvršivo na temelju zakonskih odredaba ili pravno izvršivih ugovornih odredaba kojima se priznaje sanacija ili druge mjere otpisa ili konverzije |  |  |
| (r) instrumenti nisu predmet sporazuma o prijeboju ili netiranju kojima bi se umanjila njihova sposobnost za apsorbiranje gubitaka |  |  |
| (povezane odredbe članaka 20. do 24.a Delegirane uredbe Komisije (EU) br. 241/2014) |  |  |
| Članak 53. Uredbe (EU) br. 575/2013 |  |  |
| Ograničenja otkazivanja raspodjela po instrumentima dodatnog osnovnog kapitala i osobine koje bi mogle biti prepreka dokapitalizaciji institucije |  |  |
| Članak 54. Uredbe (EU) br. 575/2013 |  |  |
| Smanjenje vrijednosti ili pretvaranje instrumenata dodatnog osnovnog kapitala |  |  |
| Članak 73. stavak 1. Uredbe (EU) br. 575/2013 |  |  |
| Instrumenti kapitala u vezi s kojima institucija ima isključivo diskrecijsko pravo donijeti odluku o isplati raspodjela u obliku koji nije gotovina ili instrumenti regulatornog kapitala ne ispunjavaju uvjete za instrumente dodatnog osnovnog kapitala osim ako je institucija dobila prethodno odobrenje nadležnog tijela. |  |  |

U Prilogu 3. u uvodnom tekstu mijenja se druga točka i glasi:

» – člancima 8., 9., 20., 24. i 24.a Delegirane uredbe Komisije (EU) br. 241/2014 (neizravno financiranje, poticaji na otkup, neizravno izdavanje, širi tržišni indeksi).«.

U Prilogu 3. mijenja se »Obrazac procjene ispunjavanja uvjeta za instrumente dopunskog kapitala« i glasi:

|  |  |  |
| --- | --- | --- |
| Obrazac procjene ispunjavanja uvjeta za instrumente dopunskog kapitala | | |
| (naziv instrumenta) | | |
| (broj i navođenje odredbe koja propisuje svaki uvjet za pojedini instrument kapitala) | (navođenje i pozivanje na odgovarajuće odredbe iz ugovora koji uređuje instrument kapitala ili drugog odgovarajućeg dokumenta povezane s ispunjavanjem svakog propisanog uvjeta za instrument kapitala) | (obrazložena procjena ispunjenja svakog propisanog uvjeta) |
| Članak 63. Uredbe (EU) br. 575/2013 |  |  |
| (a) instrumente je izravno izdala institucija i plaćeni su u potpunosti |  |  |
| (b) instrumenti nisu u vlasništvu nijedne od sljedećih osoba: |  |  |
| i. institucija ili njezina društva kćeri |  |  |
| ii. društvo u kojem institucija ima sudjelujući udio u obliku vlasništva, izravnog ili putem kontrole, nad 20% ili više glasačkih prava ili kapitala tog društva |  |  |
| (c) stjecanje vlasništva nad instrumentima ne financira institucija izravno ili neizravno |  |  |
| (povezane odredbe članaka 8. i 9. Delegirane uredbe Komisije (EU) br. 241/2014) |  |  |
| (d) potraživanja koja se odnose na glavnicu instrumenata u skladu s odredbama kojima se uređuju instrumenti podređena su u odnosu na potraživanja koja se odnose na instrumente prihvatljivih obveza |  |  |
| (e) instrumenti nisu osigurani ili nisu pokriveni jamstvom kojim bi se dala prednost naplati potraživanja od strane bilo kojeg od sljedećih: |  |  |
| i. institucije ili njezinih društava kćeri |  |  |
| ii. matičnog društva institucije ili njegovih društava kćeri |  |  |
| iii. matičnog financijskog holdinga ili njegovih društava kćeri |  |  |
| iv. mješovitog holdinga ili njegovih društava kćeri |  |  |
| v. mješovitog financijskog holdinga ili njegovih društava kćeri |  |  |
| vi. bilo kojeg društva koje je usko povezano sa subjektima iz podtočaka od i. do v. ove točke |  |  |
| (f) instrumenti nisu podložni nikakvim sporazumima kojima bi se dala prednost naplati potraživanja u okviru instrumenata |  |  |
| (g) instrumenti imaju izvorni rok dospijeća od najmanje pet godina |  |  |
| (h) odredbe kojima se uređuju instrumenti ne uključuju nikakav poticaj instituciji da otkupi ili otplati, prema potrebi, njihovu glavnicu prije njihova dospijeća |  |  |
| (i) ako instrumenti uključuju jednu ili više opcija prijevremenog otkupa uključujući opcije kupnje, opcije se mogu izvršiti isključivo na osnovi diskrecijskog prava izdavatelja |  |  |
| (j) instrumenti se mogu prijevremeno kupiti, otkupiti, otplatiti ili ponovno kupiti samo ako su ispunjeni uvjeti navedeni u članku 77. Uredbe (EU) br. 575/2013, a najranije pet godina od dana izdavanja, osim ako su ispunjeni uvjeti navedeni u članku 78. stavku 4. Uredbe (EU) br. 575/2013 |  |  |
| (k) u odredbama kojima se uređuju instrumenti nije izričito ili implicitno navedeno da bi institucija, ovisno o slučaju, prijevremeno kupila, otkupila, otplatila ili ponovno kupila instrumente, osim u slučaju insolventnosti ili likvidacije institucije i institucija ne daje takve navode na drugi način |  |  |
| (l) odredbe kojima su instrumenti uređeni ne daju imatelju pravo da ubrza buduću planiranu isplatu kamata ili glavnice, osim u slučaju insolventnosti ili likvidacije institucije |  |  |
| (m) razina isplate kamata ili dividendi, ovisno o slučaju, po instrumentima ne mijenja se u odnosu na kreditnu sposobnost institucije ili njezina matičnog društva |  |  |
| (n) ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU određen je kao dio sanacijske grupe čiji sanacijski subjekt ima poslovni nastan u Uniji ili ako izdavatelj ima poslovni nastan u državi članici, propisom ili ugovornim odredbama kojima se uređuju instrumenti zahtijeva se trajan otpis ili konverzija glavnice instrumenata u instrumente redovnog osnovnog kapitala, nakon odluke sanacijskog tijela o izvršenju ovlasti otpisa i konverzije iz članka 59. te direktive;  ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU nije određen kao dio sanacijske grupe čiji sanacijski subjekt ima poslovni nastan u Uniji, propisom ili ugovornim odredbama kojima se uređuju instrumenti zahtijeva se trajan otpis ili konverzija glavnice instrumenata u instrumente redovnog osnovnog kapitala, nakon odluke relevantnog tijela iz treće zemlje |  |  |
| (o) ako izdavatelj ima poslovni nastan u trećoj zemlji i u skladu s člankom 12. Direktive 2014/59/EU određen je kao dio sanacijske grupe čiji sanacijski subjekt ima poslovni nastan u Uniji ili ako izdavatelj ima poslovni nastan u državi članici, instrumenti se mogu izdavati samo u skladu s propisima treće zemlje ili na temelju njih samo ako je prema tim propisima izvršenje ovlasti otpisa i konverzije iz članka 59. te direktive djelotvorno i izvršivo na temelju zakonskih odredaba ili pravno izvršivih ugovornih odredaba kojima se priznaje sanacija ili druge mjere otpisa ili konverzije |  |  |
| (p) instrumenti nisu predmet sporazuma o prijeboju ili netiranju kojima bi se umanjila njihova sposobnost za apsorbiranje gubitaka |  |  |
| (povezane odredbe članaka 20., 24. i 24.a Delegirane uredbe Komisije (EU) br. 241/2014) |  |  |
| Članak 73. stavak 1. Uredbe (EU) br. 575/2013 |  |  |
| Instrumenti kapitala u vezi s kojima institucija ima isključivo diskrecijsko pravo donijeti odluku o isplati raspodjela u obliku koji nije gotovina ili instrumenti regulatornog kapitala ne ispunjavaju uvjete za instrumente dopunskog kapitala osim ako je institucija dobila prethodno odobrenje nadležnog tijela. |  |  |

Članak 5.

Ova Odluka stupa na snagu osmoga dana od dana objave u »Narodnim novinama«.

O.br: 407-020/12-20/BV

Zagreb, 17. prosinca 2020.

Guverner
 Boris Vujčić, v. r.